## Odluka Ustavnog suda Republike Hrvatske broj:U-IIIA-1419/2005 od 19. rujna 2007.

### NN 119/2007 (19.11.2007.), Odluka Ustavnog suda Republike Hrvatske broj:U-IIIA-1419/2005 od 19. rujna 2007.

# USTAVNI SUD REPUBLIKE HRVATSKE

**3460**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio A. G. iz R., kojeg zastupa I.
Č., odvjetnik iz R., na sjednici održanoj 19. rujna 2007. godine, jednoglasno je
donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u pred­metu koji se vodi
pred tim sudom pod poslovnim brojem: Gž-3208/07 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositelju ustavne tužbe A. G. iz R., B. V. 5, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 10.200 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst; u daljnjem
tekstu: Ustavni zakon), podnositelj je 25. ožujka 2005. godine podnio ustavnu
tužbu smatrajući da mu je nerazumno dugim trajanjem parničnog postupka koji se
vodi pred Općinskim sudom u Zagrebu pod brojem: P-2959/97 (raniji broj:
P-854/94), povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu od 25. siječnja 2006. godine, te uvida u presliku spisa Općinskog suda u
Zagrebu broj: P-2959/97, utvrdio sljedeće činjenice koje su pravnorelevantne za
odlučivanje o povredi ustavnog prava podnositelja, zajamčenog člankom 29.
stavkom 1. Ustava Republike Hrvatske.
Postupak je započeo 26. siječnja 1994. tužbom podnositelja protiv tuženika radi
isplate, te se vodio pod brojem: P-854/94.
Do 5. studenoga 1997. održano je četiri ročišta, te je zamolbenim putem saslušan
svjedok.
Dana 25. lipnja 1995. donesena je presuda suda prvog stupanja broj: P-854/94,
koja je ukinuta po žalbi podnositelja ustavne tužbe presudom Županijskog suda u
Zagrebu broj: Gž-8502/95 od 25. veljače 1997.
Nakon toga postupak je nastavljen te su održana ročišta 19. veljače 1998. i 11.
lipnja 1998. godine kada je zaključeno da će se zamolbenim putem saslušati
svjedok.
Zapisnik o saslušanju svjedoka od strane Općinskog suda u Zadru dostavljen je
21. kolovoza 1998.
Potom je održano ročište 24. svibnja 1999.
Na ročište zakazano za 19. listopada 1999. nije pristupio punomoćnik tužitelja,
pa je sud donio rješenje o mirovanju postupka.
Nakon toga opunomoćenik podnositelja ustavne tužbe pravodob­no stavlja prijedlog
za povrat u prijašnje stanje, koji sud usvaja i određuje ročište za 27. rujna
2000. godine.
Zatim je održano ročište 8. siječnja 2001. dok je ročište zakazano za 21. lipnja
2001. odgođeno za 16. listopada 2001. jer nije pristupio tuženi.
Na ročištu 16. listopada 2001. nisu pristupili podnositelj i njegov punomoćnik
koji su opravdali svoj nedolazak, te tuženik.
Potom je zakazano ročište za 26. studenoga 2001. na kojem nije bio nazočan
podnositelj ustavne tužbe, te je zakazano sljedeće ročište za 12. ožujka 2002.
Na ročištu održanom 12. ožujka 2002. saslušan je podnositelj ustavne tužbe i
svjedok te je rasprava odgođena i određeno je da će se ista zakazati pisanim
putem jer je podnositelju dan rok da specificira tužbeni zahtjev te je određeno
da će se od banke službenim putem zatražiti određeni podaci.
Dana 17. lipnja 2004. održano je ročište gdje je određeno da će se od banke
ponovno zatražiti podaci, te je određeno ročište za 11. svibnja 2006. na kojem
je zaključena glavna rasprava. Presuda kojom je odlučeno o tužbenom zahtjevu
broj: P-2959/97 donesena je 26. svibnja 2006.
Žalbu na presudu izjavio je tuženik 20. studenoga 2006., a podnositelj ustavne
tužbe 16. ožujka 2007.
Predmet u povodu žalbe nalazi se od 1. lipnja 2007. godine pred Županijskim
sudom u Zagrebu pod brojem: Gž-3208/07 i postupak je još u tijeku.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zagrebu podnijeta 26. siječnja 1994. godine.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst, 8/99. – ispravak, u
daljnjem tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola broj 12 uz
Konvenciju za zaštitu ljudskih prava i temeljnih sloboda, »Narod­ne novine –
Međunarodni ugovori« broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 9/05.), a Protokol broj 13 od 1. srpnja 2003. (Zakon o
potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori« broj 14/02. i Objava o stupanju na snagu Protokola broj 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 25. ožujka 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno jedanaest (11) godina, dva (2) mjeseca i dvadeset
sedam (27) dana, a nakon stupanja na snagu Konvencije pa do dana podnošenja
ustavne tužbe, dakle, u razmatranom, pravnorelevantnom razdoblju, postupak je
trajao šest (6) godina, četiri (4) mjeseca i dvadeset (20) dana.
Ustavni sud je utvrdio da je u razmatranom, pravnorelevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku Općinski sud u Zagrebu održao devet ročišta za glavnu
raspravu.
Nakon razmatranog razdoblja, sud je održao dva ročišta te je 26. svibnja 2006.
godine donio presudu kojom je odlučio o tužbenom zahtjevu podnositelja. Predmet
je 1. lipnja 2007. dostavljen Županijskom sudu u Zagrebu radi odlučivanja o
žalbama stranaka, a vodi se pod brojem: Gž-3208/07.
U razdoblju od podnošenja tužbe Općinskom sudu pa do 5. studenoga 1997., dakle,
u razdoblju prije razmatranog, pravnorelevant­nog, prvostupanjski sud je održao
četiri ročišta za glavnu raspravu, te su donesene prvostupanjska i
drugostupanjska presuda.

4.2. POSTUPANJE NADLEŽNOG SUDA

Razmatrajući postupanje nadležnog suda u pravnorelevantnom razdoblju, Ustavni
sud je utvrdio da je Općinski sud u Zagrebu od radnji relevantnih za meritorno
odlučivanje o pravima i obvezama stranaka u tom sudskom postupku održao ukupno
trinaest ročišta, te donio prvostupanjsku presudu koja je ukinuta presudom
Županijskog suda u Zagrebu. Razdoblje potpune neaktivnosti prvostupanjskog suda
trajalo je od travnja 2002. do lipnja 2004. godine, dakle, dvije (2) godine i
dva (2) mjeseca. Postupak se trenutno povodom žalbe protiv prvostupanjske
presude vodi pred drugostupanjskim sudom.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju
Ustavnog suda, nije pridonio duljini trajanja sudskog postupka.

4.4. SLOŽENOST SUDSKOG PREDMETA

Prema utvrđenju Ustavnog suda ne radi se o složenom predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe parnični postupak,
koji se vodi radi isplate po tužbi podnositelja, ukupno trajao preko trinaest
godina odnosno do podnošenja ustav­ne tužbe preko jedanaest godina. U pravno
relevantnom razdoblju trajao je šest (6) godina, četiri (4) mjeseca i dvadeset
(20) dana. Imajući u vidu trajanje postupka i neučinkovito postupanje suda,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.
Stoga je u smislu odredbe članka 63. Ustavnog zakona o Ustav­nom sudu Republike
Hrvatske, donijeta odluka kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke odluke.
Visinu naknade zbog povrede ustavnog prava na donošenje sudske odluke u razumnom
roku, Ustavni sud određuje imajući u vidu sve okolnosti svakog pojedinog
slučaja.
Pri utvrđivanju visine naknade, na temelju članka 63. stavka 2. Ustavnog zakona,
Ustavni sud uzima u obzir sve okolnosti slučaja, uz istodobno uvažavanje ukupnih
gospodarskih i socijalnih prilika u Republici Hrvatskoj.
7. Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke iz točke II. izreke ove
odluke najkasnije osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-1419/2005
Zagreb, 19. rujna 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 119/2007-3460
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)